Železničná stanica Kežmarok

**Železničná stanica Kežmarok** je železničná stanica v podtatranskom meste Kežmarok, v historickom regióne Spiš. Stanica je v prevádzke od roku 1889, nová výpravná budova stanice je v prevádzke od roku 1916. V roku 1981 bola vyhlásená za národnú kultúrnu pamiatku.

## Dejiny a súčasnosť
Podľa pôvodného plánu mala trať Košicko-bohumínskej železnice viesť cez Kežmarok – významné hospodárske a kultúrne centrum pod Vysokými Tatrami. To sa však u vtedajších predstaviteľov mesta nestretlo s pochopením. Hlavnú trať preto vybudovali cez neďalekú Veľkú (dnes je súčasťou Popradu). Kežmarok na ňu napojili miestnou železnicou vedenou z Veľkej cez Studený Potok, respektíve Veľkú Lomnicu, ktorú do prevádzky slávnostne odovzdali 18. decembra 1889 s výhľadom na neskoršie prepojenie s Haličou. Na trati spočiatku premávali dva zmiešané vlaky za deň. Po prvom polroku od spustenia prevádzky sa počet vlakov zvýšil na päť denne.

Železničná stanica v Kežmarku je vybavená systémom iKVC, predávajú sa tu vnútroštátne aj medzinárodné lístky. Prechádza ňou neelektrifikovaná železničná trať číslo 185 s trasou Poprad – Kežmarok – Stará Ľubovňa – Plaveč.

## Nová výpravná budova
[náhľad|Nová výpravná budova železničnej stanice Kežmarok pri pohľade z nábrežia [Poprad (rieka)|rieky Poprad]]
Novú výpravnú budovu železničnej stanice v Kežmarku postavili v rokoch 1914 – 1916 v secesnom štýle ako najmodernejšiu stavbu svojho druhu v Uhorsku. Impozantná staničná budova palácového typu sa nad mestom vypína na Michalskom vrchu. Jej symetrickú kompozíciu tvorí ústredná vyvýšená vstupná hala prepojená prízemnými krídlami s krajnými poschodovými časťami. Na fasádach sa v hojnej miere uplatňujú secesne pretavené barokové a luisézne motívy. Budova vznikla v čase, kedy sa na našom území prihliadalo najmä na komfort a pohodlie cestujúcich. Cez polkruhové dvere a predsieň sa cestujúci dostanú do vyvýšeného pokladničného halového vestibulu, ktorý presvetľujú veľké farebné vitrážové okná. Okrem predajne cestovných lístkov tu v minulosti fungovala aj úschovňa batožín. Vľavo sa nachádza vchod do priestoru bývalej čakárne III. triedy a v pravo sa vchádza do priestorov bývalých čakární pre I. a II. triedu a reštaurácie. V ľavom krídle budovy je umiestnená dopravná kancelária, v poschodových častiach sa nachádzajú obytné priestory. Zo strany koľajiska sa o budovu opiera drevený prístrešok, ktorý prekrýva nástupisko.

K stanici patrí aj priľahlý, v súčasnosti zanedbaný park z roku 1922 s tehlovým oplotením podľa návrhu Stefana Czennera. Výtvarnosť oplotenia je založená na vlnitých, pravidelne opakujúcich sa motívoch barokových štítov výrazovo prevzatých z architektonických prvkov novej výpravnej budovy.

Autorom architektonického návrhu novej výpravnej budovy je budapeštiansky architekt József Pfinn v spolupráci s Istvánom Schöndorferom. József Pfinn (1861 – 1935) pôsobil vo funkcii hlavného inžiniera a námestníka riaditeľa Košicko-bohumínskej železnice. Je autorom nerealizovaného návrhu ozubnicovej železnice Štrbské Pleso – Rysy z roku 1895, internátu Košicko-bohumínskej železnice v Spišskej Novej Vsi z roku 1898, rímskokatolíckeho Kostola sv. Jána Krstiteľa vo Vrútkach z roku 1905, ale aj nerealizovaného návrhu železničnej stanice v Spišskej Novej Vsi z roku 1913, ktorá mala byť podobná kežmarskej.

Z dôvodu rozsiahlej úpravy Michalského vrchu, na ktorom stanica stojí, si len zemné práce vyžiadali až pol milióna korún. Výstavba výpravnej budovy stála približne 160 000 korún, celá výstavba stanice stála viac ako 300 000 korún. Novú výpravnú budovu stanice do prevádzky odovzdali 11. februára 1916.

## Stará výpravná budova
Necelých 500 m juhozápadne od novej výpravnej budovy stojí pôvodná stanica z roku 1889, ktorej výpravnú budovu v roku 1893 zväčšili prístavbou a v roku 1898 nadstavbou. K stanici patrili štyri sklady tovaru a vozovňa pre rušne. Stará výpravná budova po postavení novej budovy slúžila ako nákladná železničná stanica.

## Rekonštrukcia
V septembri 2013 sa začala rekonštrukcia železničnej stanice Kežmarok, ktorá trvala do 25. októbra 2013. Nástupiská s pôvodnou dĺžkou 220 m a 150 m predĺžili. Druhé nástupisko upravili na možnosť nastupovať z oboch strán. Celkový rozpočet na úpravy bol viac než 133 000 €. Úpravu dlhodobo zanedbávaného okolia stanice ŽSR majú v pláne, zatiaľ sa však ešte nezačalo s plánovaním.

## Galéria

Súbor:Starý Kežmarok - Železničná stanica 1.jpg|Uskutočnený architektonický návrh novej výpravnej budovy železničnej stanice v Kežmarku od Józsefa Pfinna a Istvána Schöndorfera
Súbor:Kežmarok - Železničná stanica 1.jpg|Výpravná budova železničnej stanice v Kežmarku
Súbor:Kežmarok - Železničná stanica 2.jpg|Pohľad na stanicu z Michalského vrchu
Súbor:Kežmarok - Železničná stanica 3.jpg|Hlavný vchod pre cestujúcich
Súbor:Kežmarok - Železničná stanica 4.jpg|Kruh na priečelí výpravnej budovy je podľa architektonického návrhu určený na umiestnenie ciferníka hodín
Súbor:Kezmarok zeleznicna stanica 4.JPG|Brána hlavného vchodu pre cestujúcich
Súbor:Kežmarok - Stanica 1.jpg|Interiérové schodisko obytnej časti výpravnej budovy
Súbor:Kežmarok - Železničná stanica 5.jpg|Prvé nástupisko je prekryté dreveným prístreškom
Súbor:Kežmarok - Stará stanica 1.jpg|Stará výpravná budova z roku 1889 po postavení novej budovy slúžila ako nákladná železničná stanica
Súbor:Kežmarok - Stará stanica 2.jpg|Nákladná železničná stanica pri pohľade od koľajiska
Súbor:Starý Kežmarok - železničná stanica.jpg|Historická fotografia - Výpravná budova železničnej stanice v Kežmarku
Súbor:Starý Kežmarok - Železničná stanica 2.jpg|Historická fotografia - Pohľad na výpravnú budovu od nástupiska
Súbor:Starý Kežmarok - Park železničnej stanice a mesto.jpg|Historická fotografia - Staničný park z roku 1922 a panoráma mesta Kežmarok
Súbor:Starý Kežmarok - Stará železničná stanica.jpg|Historická fotografia - Pôvodná podoba starej výpravnej budovy železničnej stanice v Kežmarku z roku 1889
Súbor:Késmárk-railway st-1905.jpg|Historická fotografia - Stará výpravná budova v roku 1905 už s dokončenou nadstavbou     


## Referencie

## Iné projekty

## Externé odkazy
* Článok na stránke Múzea v Kežmarku
*Článok na zeleznicne.info
*Dobové informácie na vlaky.net

Kategória:Stavby v Kežmarku
Kategória:Doprava v Kežmarku
Kežmarok
Kategória:Secesné stavby na Slovensku